1Keu teupimpén kor. Meunurot lagu: Gitit. Zabur kawöm Korah. 2Keubit that mangat teumpat tinggai Droeneueh, Ya Allah Nyang Mahakuasa! 3Até ulôn lumpah that rindu ubak Baét Droeneueh, jiwa raga lôn meusurak geumbira keu Allah nyang udeb. 4Bahpih cicém tulô meuteumé rumoh dan cicém geulayang saboh uempueng, teumpat cicém nyan jikeubah aneuëk jih bak bineh miseubah Droeneueh, ya TUHAN Nyang Mahakuasa, Raja lôn dan Allah lôn. 5Keubit that bahgia ureuëng nyang tinggai di Baét Droeneueh, dan jimeuca-e nyanyoe pujo keu Droeneueh tieb-tieb watée. 6Mubahgia kheueh ureuëng nyang meuteumé teunaga nibak Droeneueh, dan nyang na niet jijak ziarah u Gunong Sion. 7Teungoh awaknyan jijak rot Pantôn Baka, teumpatnyan awaknyan ubah sampoe jeuet keu mata ié, ujeuen nyang phon ié jih meulimpah deungon beureukat. 8Teunaga awaknyan seumaken meutamah, watée teungoh jijak u Sion, ubak teumpat Allah banmandum dewata jipeuleumah droe. 9Deungoe kheueh doá ulôn, ya TUHAN Allah Nyang Mahakuasa, neudeungoe kheueh, ya Allah Nabi Yakub. 10Jok kheueh beureukat ubak raja kamoe, ya Allah, neulindong kheueh ureuëng nyang ka Droeneueh piléh. 11Leubeh get siuroe di Baét Droeneueh nibak siribée uroe di teumpat laén. Ulôn kupiléh jeuet keu ureuëng jaga babah pintoe di Baét Allah ulôn nibak tinggai di rumoh ureuëng jeuhet. 12Sabab TUHAN Allah peulindong geutanyoe dan raja nyang agong, nyang geuanugeurah keu geutanyoe geunaséh dan keuhoreumatan. Gobnyan hántom geutulak peue mantong meunyoe nyang jroh ateueh ureuëng nyang udeb jih hana meunoda. 13Ya TUHAN Nyang Mahakuasa, mubahgia kheueh ureuëng nyang peucaya ubak Droeneueh.
Copyright